**Правилник за организацията и дейността на Общинската комисия по безопасност на движението по пътищата при община Априлци**

**ГЛАВА ПЪРВА**

**ОБЩИ ПОЛОЖЕНИЯ**

Чл. 1. Този правилник урежда създаването, структурата, функциите и дейността на Общинската комисия по безопасност на движението по пътищата при община Априлци.

Чл. 2. Общинската комисия по безопасност на движението по пътищата е специализиран консултативен орган при община Априлци по проблемите на безопасността на движението по пътищата. Комисията се създава с цел осигуряване координираност и провеждане на обща политика в действията на органите на държавната власт, органите на местното самоуправление и обществеността във връзка с проблемите на безопасността на движението по пътищата.

**ГЛАВА ВТОРА**

**КОНСТИТУИРАНЕ, СТРУКТУРА И ФУНКЦИИ**

Чл. 3. Състав на Общинската комисия по безопасност на движението.

/1/. Общинската комисия по безопасността на движението се състои от председател, заместник - председател, секретар и членове.

/2/. При необходимост в състава на комисията могат да бъдат включени и други представители на община Априлци, чиито компетенции имат отношение към безопасността на движението.

/3/. Членове на Комисията са представители на:

- РУ МВР Троян;

- ОПУ Ловеч;

- Общински съвет Априлци;

- Община Априлци.

Чл. 4. Кметът на община Априлци:

/1/. В 14-дневен срок от влизането в сила на настоящия правилник определя със Заповед състава на комисията.

/2/. В 7-дневен срок от влизането в сила на настоящия правилник уведомява ръководителите и представителите на съответните организации, относно необходимостта от конституирането на комисията и ги поканва да определят, съответно да посочат представители си по чл. 3, ал. 3.

/3/. Комисията се конституира с провеждане на първото си заседание, в което участват всички нейни членове.

/4/. Членовете на комисията участват в работата и безвъзмездно.

Чл. 5. /1/. Секретарят на комисията координира и ръководи администрирането на дейността й.

/2/. При осъществяването на работата си, комисията се произнася с решения. С решенията си комисията може да приема препоръки, инструкции, декларации, открити писма и други актове.

Чл. 6./1/. Комисията има консултативни функции относно всички проблеми, касаещи безопасността на движението по пътищата.

/2/. Комисията взема отношение както по принципни въпроси, така и по конкретни въпроси, а също и по възникнали казуси.

/3/. С дейността си комисията обезпечава по-добрата координираност и провеждането на обща политика в действията на всички органи по проблемите на безопасността на движението по пътищата, като съобразява конкретните обществени потребности в тази връзка.

/4/. За обезпечаване ефективността на дейността си, комисията може да търси съдействието на съответните органи и заинтересовани лица, като изисква съответната информация относно съществуващите проблеми, по предмета на дейността и, както и относно последиците от предприеманите действия.

/5/. Всеки гражданин има право да сезира комисията с проблеми от нейната компетентност.

Чл. 7. Председател:

/1/. Председателят организира и ръководи работата на комисията, в т.ч.:

1. Представлява комисията;

2. Ръководи заседанията на комисията;

3. Води от името на комисията кореспонденцията й;

4.Свежда до знанието на комисията постъпващи предложения, молби, сигнали и жалби;

5. Внася за разглеждане от комисията постъпилите материали.

/2/. При организиране работата на комисията, председателят се подпомага от секретар. /3/. Председателят на комисията може да покани за участие в работата на комисията представители на други държавни органи, невключени в състава й, както и представители на други държавни и неправителствени организации, които имат отношение към безопасността на движението по пътищата.

/4/. По решение на комисията, председателят може да привлича и външни експерти, на които да възлага изпълнението на конкретни задачи, свързани с безопасността на движението по пътищата.

Чл. 8. Заместник-председателят изпълнява функциите на Председател в периода на неговото отсъствие.

Чл. 9. Секретар:

1. Организира работата по подготовка и провеждане заседанията на комисията;

2. Организира съхранението и достъпа до решенията на комисията;

3. Осъществява контрол по изпълнението на решенията на комисията.

Чл. 10. Членове:

1. Членовете на комисията взимат участие в заседанията й;

2. Внасят за разглеждане актуални въпроси по безопасността на движението;

3. Информират комисията за извършената работа по проблеми, засягащи безопасността на движението по пътищата в представените от тях органи, ведомства или други организации;

4. Осигуряват комисията с необходимата за дейността й информация.

5. Оказват методическа помощ по проблемите на безопасността на движението в териториално-административните единици на Общината;

6. Съдействат за изпълнение на решенията на комисията.

**ГЛАВА ТРЕТА**

**ОРГАНИЗАЦИЯ НА ДЕЙНОСТТА**

Чл. 11./1/. Комисията заседава не по-малко от два пъти в годината.

/2/. Заседанията се провеждат по решение на председателя или въз основа на решение, взето от предишно заседание.

/3/. Комисията може да проведе извънредно заседание по предварително обявен дневен ред по инициатива на председателя.

/4/. Секретарят подготвя материалите за разглеждане на заседанията на комисията и ги изпраща на членовете й най-малко 5 дни преди датата на съответното заседание.

/5/. Между заседанията, секретарят организира и подпомага изпълнението на приетите задачи.

/6/. При откриване на заседанието, всеки член на комисията може да прави предложения за включване на допълнителни въпроси в дневния ред.

/7/. Заседанията на комисията са редовни, ако на тях присъстват най-малко половината от членовете й.

/8/. Решенията на комисията се приемат с обикновено мнозинство от присъстващите на заседанието.

/9/. За всяко проведено заседание на комисията се съставя протокол, който се подписва от всички присъствали членове на заседанието.

/10/. В протокола се посочват присъствалите на заседанието, обсъжданите теми, препоръки и приетите решения. Към протокола се прилагат и материалите, разгледани на заседанието.

/11/. Документацията на комисията се съхранява под ръководството на секретаря.

/12/. Необходимите финансови средства за дейността на комисията се осигуряват от бюджета на общината.

/13/. Протоколите от заседанията на комисията по безопасност на движението по пътищата при община Априлци да се предоставят в 3 – дневен срок в деловодството на Общински съвет.

**ЗАКЛЮЧИТЕЛНИ РАЗПОРЕДБИ**

§ 1. Този правилник е приет на основани §1а, ал. 2 от ДР на Закона за движението по пътищата, с решение №72, Протокол №7 от 27.02.2020г. на Общински съвет Априлци.

§ 2. Изпълнението на правилника се възлага на Кмет на община Априлци.

§ 3. Правилникът влиза в сила от датата на приемането му от Общински съвет Априлци